# Tema№1. Milli ykdysadyýetine döwlet kadalaşdyryşynyň

# nazaryýetiniň we tejribesiniň esaslary

# 1.1. Döwletiň ykdysady roly: taryhy jäht

**1.2. Häzirki zaman döwlet kadalaşdyryşynyň nazaryýet jähtleri**

# 1.3. Ykdysadyýeti döwlet kadalaşdyryşynyň maksatlary we usullary. Döwletiň roly we wezipesi

# 1.1. Döwletiň ykdysady roly: taryhy jäht

Milli ykdysadyýetiň döwlet kadalaşdyrylyşynda ykdysady nazaryýet ägirt uly ähmiýete eýedir. Anyk bazar ykdysadyýeti hatda kemala gelen halatynda hem hiç haçan döwletiň kadalaşdyryş wezipesi bolmazdan oňup bilmändi. Wagtyň geçmegi bilen döw-let kadalaşdyrylyşynyň diňe wezipeleri, görnüşleri gurallary we onuň möçberleri üýt-gäpdi.

Bazar ykdysadyýetine döwletiň goşulyşmagyna bolan gatnaşyk onuň kemala gelşiniň dürli tapgyrynda dürli hili bolupdy we onuň ösüşi dürli ýurtlarda dürli hili bolupdy. XVII-XVIII asyrlarda bazar gatnaşyklarynyň dörän döwründe şol wagt agalyk eden ykdysady doktrina - merkantilizm – ýurt-da söwdanyň we senagatyň ösdürilmegi üçin döwlet kadalaşdyrylyşynyň gürrüňsiz zerurlygynyň ykrar edilmegine esaslanypdy.

Merkantilizm - irki kapitalizm döwrüniň (XVI-XVII asyrlar) ykdysady taglymaty, syýa-saty. Irki we giçki merkantilizmi tapawutlandyrýarlar. Irki merkantilizmiň has görnükli wekilleriniň biri bolup iňlis ykdysatçysy U. Stafford, giçki merkantilizmiň wekili bolup nazaryýetçi T. Men durýar.

Irki merkantilizmiň manysy şu aşakdaky düzgünlerde jemlenýär:

a) jemgyýetiň baýlygy dolanyşyk ulgamynda döredilýär;

b) döwletiň esasy baýlygy bolup kümüş we altyn pullar çykyş edýär;

ç) daşary söwda-da döwlet altyn we kümüş pullary ýurda çekmäge we Temaolary saklamaga gönükdirilen «pul balansynyň» syýasatyny ýöretmeli. Şu maksatlar bilen olary daşary ýurtlara çykarmak gadagan edilýär, walýuta söwdasyny etmek diňe döwlete rugsat berilýär diýlip yglan edilýär.

Giçki merkantilizmiň manysy şu aşakdakylardan ybarat:

1. ýurda getirilýän we ýurtdan çykarylýan harytlaryň bahalarynyň arasyndaky tapawut näçe ýokary bolsa, döwlet hem şonça baý bolýar. Daşary söwdanyň esasy ýörelgesi - köp satmaly, az satyn almaly. Import gerek, ýöne diňe ekspor-tyň ösüşine laýyk gelşine görä derejede gerek.
2. üpjün etmegi, muny (işjeň söwda balansy) iki usul bilen ýerine ýetirmek bolar: ýurtdan diňe taýýar önümleri çykarmak bilen, sebäbi çig önümleri çykaranyňa garanyňda, taýýar önümleriň satuwyndan döwlet köp pul alýar ýa-da araçyl söwdanyň kömegi arkaly, munuň bilen baglanyşyklylykda daşary ýurda puluň çykarylmagy döwletiň berk gözegçiligi astynda rugsat berilmeli. Şunda bir ýurtda harydy arzan alyp, beýleki bir ýurtda harydy gymmat satmaly diýen ýörelge öňe sürüldi.

ç) işjeň söwda balansyny üpjün etmek we daşarky bazarlary gurşap almak üçin gümrük paçlaryny peýdalanmak zerurdyr, olaryň kömegi bilen harydyň ýurtdan çykarylyşyny höweslendirmek we harydyň ýur­da getirilişini çäklendirmek bolar.

Diňe dolanyşyk ulgamyny derňemek bilen çäklenilmegi merkantilizmiň esasy ýet-mezçiligi bolupdy. Bu ýetmezçilik beýleki barlagçylar, mekdepler, hususan-da, fritrederler tarapyndan aradan aýrylypdy.

Fiziokratlar hem merkantilistleriň pikiri bilen ylalaşmaýardylar we erkinligi, ilkinji nobatda, söwdanyň erkinliginiň talabyny aňladýan «Lansser faire» diýen ýörelgäni öňe sürýärdiler. Fiziokratlaryň nukdaýnazarynda döwletiň esasy aladasy - tebigy hukuk diýlip atlandyrylýan goragy üpjün etmek, onuň esasy bolup hususy eýeçilik durýar.

**Fritrederçilik («fres trade» diýen iňlis sözi bolup, erkin söwdany aňladýar)** ykdysady nazaryýetiň ugurlarynda we senagat burzuaziýasynyň syýasatynda erkin söwdanyň we hususy telekeçilik işine döwletiň goşulyş-mazlygynyň talaplary öňe sürülýär.

Fritrederçilige hemmetaraplaýyn nazaryýet esaslandyrmany Adam Smit bilen Dewit Rikardo beripdi, olar bu syýasaty ähli ýurtlar we halklar üçin has ajaýyp, mydama amatly hem-de peýdaly hökmünde görkezipdiler. Iňlis senagat burzuaziýasy oba hojalyk önümleriniň bahalarynyň pes bolmagyna gyzyklan-ma bildirýärdi, munuň şeýle bolmagy çig malyň we işçi güýjüniň arzan-lamagyny üpjün etjekdi. Üstesine hem, özara söwda-da gümrük paçlarynyň peseldilmegi iňlis harytlarynyň daşary ýurtlara çykaryl-magyny artdyrmaga ýardam berjekdi.

Adam Smit we Dewit Rikardo «ykdysady erkinlik» diýen şygary esaslandyrdylar we ykdysady durmuşa döwletiň goşulyşmagyny çäklendirmek baradaky pikiri aýtdylar. Adam Smitiň pikirine görä, döwlet üç sany borjy ýerine ýetirmelidir:

- jemgyýeti zorlukdan we beýleki garaşsyz jemgyýetleriň goşulyşmagyndan goramalydyr;

* mümkinçiligine görä jemgyýetiň her bir agzasyny adalatsyzlykdan we onuň beýleki agzalary tarapyndan kemsidilmeginden goramalydyr ýa-da hukuk kazyýetiniň oňat ýola goýulmagyny üpjün etmelidir;

- aýry-aýry jemgyýetçilik desgalaryny we edaralary döretmeli we saklamaly, olary döretmek we saklamak aýry-aýry adamlaryň ýa-da uly bolmadyk toparlaryň bähbitlerine bolmaly däldir hem-de olara edilen çykdajylar hususy taraplar tarapyndan ýapylmaly däldir.

Ykdysadyýetiň hereket etmegine döwletiň kömegini artykmaç, üstesine hem zyýanly hasap edýärdiler. Önümçiligiň doly möçberine ýetmäge we doly iş bilen üpjün etmäge ukyply ykdysadyýete döwletiň goşulyşmagy onuň netijeli hereket etmegine diňe zyýan ýetirip biler. Neoklassyklaryň logikasy döwletiň ykdysady syýasata goşulyşmazlygy baradaky pikiri has kabul ederlikli jemlemä getirýär.

Emma XIX asyryň ahyryndaky we XXasyryň başyndaky ykdysady öňegidişlikler köpçülikleýin önümçiliginiň ösmegini, haryt ylalaşyklarynyň artmagyny, bäsleşigiň ýitileşmegini özünde jemledi we mümkin bolan «bazar näsazlyklaryna» neoklassyklary üns bermäge mejbur etdi, ol päsgelçiliklerden olar özbaşdak baş alyp çykyp biljek däldiler. «Bazar näsazlyklarynyň» ýüze çykmagynyň sebäplerine daşarky täsirler, jemgyýetçilik eşretlerini döretmegiň zerurlygy degişlidi.

Bu döwletiň goldaw berýän we kadalaşdyrýan çäreleriniň güýçlendirilmegine mejbur edýärdi. Degişli infrastrukturany döretmek, has dogrusy, institutlaryň, hukuk kadalary-nyň we jemgyýetçilik eşretleriniň ulgamynyň üpjünçiligi, ykdysady ösüşiň içerki we daşarky howpsuzlygy, milli walýutanyň durnuklylygy döwletiň wezipesi bolup durýardy. Şonuň ýaly infrastruktura onuň özüni has netijeli durmuşa geçirmegi üçin bazar guralyna (mehanizmine) gerekdi.

Ykdysadyýeti döwlet kadalaşdyryşynyň keýnsiançylyk nusgasy özüniň netijeli-ligini diňe bir 30-njy ýyllarda we Ilkinji jahan urşy döwründe däl-de, eýsem, uruşdan soňky döwürde hem görkezipdi. 50-60-njy ýyllarda halk hojalygyny dikeltmek, üýtgedip gurmak we rekonstruksiýalaşdyrmak döwletiň işjeň gatnaşmagy esasynda amala aşyryldy. 50-nji ýyllar we 70-nji ýyllaryň başy keýnsiançylyk nusga-synyň dabaralanan döwri hasaplanylýar.

Nazaryýetde keýnsiançylyk rewolýusiýasy J. Keýnsiň pikirine görä, döwletiň mer-kezi wezipesi girdejiniň artmagyna alyp barýan «netijeli islegiň» ýokary möçberini üpjün etmekden ybaratdyr. Islegiň iki görnüşini ösdürmek göz öňünde tutulýar:

a) sarp edilýän zatlara ilatyň isleginiň tölege ukyplylygy;

b) maýa goýum harytlaryna (önümçilik serişdelerine) telekeçileriň islegi.

Netijede netijeli isleg iş bilen üpjünçiligiň artmagy we ilatyň hal-ýagdaýynyň ýokar-lanmagy hökmünde, şeýle hem firmalaryň girdejileriniň artmagy hökmünde aňladylýar.

**Keýnsiançylyk taglymatda** ilkinji gezek ykdysady wezipeler döwletiň üstüne ýük-lenilýär. Olar milli hojalyga maýa goýumlarynyň we şuhem-de beýleki durmuş-ykdysady maksatlara döwlet çykdajylarynyň üpjünçiligi bilen baglanyşyklydyr.

Ýöne 70-nji ýyllaryň ortalarynda döwlet işgärleriniň aňyny eýelemegi başaran liberal pikirlileriň wekilleriniň (M. Fridman, F. Haýek) keýnsian-çylyga garşy garşylyklaýyn hüjümi başlanýar. Oňa sebäp bolup inflýasiýanyň ýokary derejesine öwrülen döwlet býujetleriniň defisiti (ýetmezçiligi) hyzmat etdi. Munuň üstüne 70-nji ýyllardaky nebit krizisi hem goşuldy.

Bu gapma-garşylyklaryň günäkäri diýlip döwlet kadalaşdyrylyşynyň keýnsiançylyk görkezmeleri hasap edildi. Durmuş çykdajylaryny kemeltmek üçin syýasy toparlar döredildi. Döwletiň ykdysadyýete goşulyşmazlygynyň esaslandyrmasynda esasy orun-lary neoliberalizmiň wekilleri eýelediler.

**Neoliberalizmiň** ykdysady syýasaty, ilkinji nobatda, bazarlaryň doly açyklylygynyň üpjünçiligi we eksporta ugur almak zerur diýlip hasaplanylýar, ösüp barýan ýurtlar üçin bu talap gutarnykly bolup durýar. Bu taglymat, birinjiden, öňdebaryjy tehnologiýalaryň giň möçberli ýaýramagyna, ikinjiden hem hökümetiň iri milli we transmilli korporasiýalaryň hereketini kadalaşdyrmaga düýpli ukypsyzlygyna esaslanýar. Döwletiň ýeke-täk goşu-lyşýan ulgamy-pul dolanyşygy. Dolanyşykdaky pullaryň agramyna gözegçilik, puluň durnuklylygyny saklamak döwletiň häzirki ykdysady syýasatynyň ileri tutulýan ugurlarynyň biridir.

# 1.2. Häzirki zaman döwlet kadalaşdyryşynyň nazaryýet jähtleri

Bazar hojalygynda döwlet kadalaşdyryşy - ykdysadyýeti ösdürmekde onuň durnukly-lygyny saklamak ýa-da ony jemgyýete gerek bolan ugra üýtgetmek maksady bilen döwletiň mikro we makroykdysady ýagdaýlara maksada gönükdirilen täsir etmesidir. Döwlet kadalaşdyryşynyň çäreleriniň ulgamynda dürli taraplary - tejribe we ylmy taraplary tapawut-landyrýarlar. Iş tejribesi — bu döwlet kadalaşdyrylyşyny durmuşa geçirmek boýunça anyk çäreleriň umumy jemi. Islendik ýurtda iň ýokary maksat tutuş jemgyýetiň doly abadan-çylygynyň gazanylmagynda jemlenýär. Ýöne onuň durmuşa geçirilmegini amaly maksatlara ýetmegiň kömegi bilen gazanyp bolar, olara şular degişlidir:

* ykdysady ösüş;
* doly iş bilen üpjünçilik;
* nyrhlaryň derejesiniň durnuklylygy we milli walýutanyň durnuklylygy.

- daşary ykdysady deňeçerlik.

Ykdysady maksatlaryň ulgamynda ykdysady ösüşi üpjün etmek öňdebaryjy anyk wezipe hasap edilýär.

Ykdysadyýetiň ösüşini üpjün etmek bilen beýleki bir möhüm maksat - iş bilen doly üpjün-çiligiň talaplaryny kanagatlandyrmak utgaşýar. Onuň manysy - ilatyň ähli işe ukyply böle-gini uzakmöhletleýin wagtda durnukly peýdalanmagyň doly mümkinçiligini gazanmak. Anyk wezipe täze iş orunlaryny döretmek we işsizlige garşy göreşiň beýleki usullary bilen çözülýär. Ýurdy ösdürmegiň bu çäreler toplumy iş bilen üpjünçilik syýasaty diýlip atlandyrylýar.

Nyrhlaryň derejesiniň we milli manadyň durnuklylygy ykdysadyýetiň durnykly-lygynyň şerti. Şonuň üçin garalýan maksada ýetmek döwletiň hereketinde möhüm bolup durýar. Yokarda sanalyp geçilen üç sany maksatlaýyn wezipäniň çözülmegi milli halk hojalygynyň çäklerinde degişli makroykdysady deňagramlylygy aňladýar we daşary ykdysady deňagramlylyga ýetmek üçin has amatly şertleri döredýär. Ol halkara söwda, kapitallaryň halkara hereketi, zähmet serişdeleri ulgamlaryndaky döwlet çäreleriniň toplumy, töleg balansyny balansirlemegiň üpjünçiligi bilen goldanylýar. Ol ýa-da beý-leki ýurtda maksatlaryň goýulmagynyň ähmiýeti we yzygiderliligi içerki we daşarky tertibiň ýagdaýlarynyň dürli görnüşliligi bilen kesgitlenilýär. Maksatlardan ugur alyp, döwlet kadalaşdyryşy bazar ykdysadyýetinde möhüm wezipäni ýerine ýetirýär. Hususy eýeçilik eldegrilmesizlik bilen üpjün edilmelidir. Şonuň üçin ykdysady ulgamyň hereket etmeginiň we ösdürilmeginiň hukuk esaslaryny döretmek döwletiň möhüm wezipesi bolup durýar.

Bu ykdysadyýeti döwlet kadalaşdyryşynyň wezipesidir. Döwlet kadalaşdyryşynyň iň möhüm wezipeleriniň biri milli walýutanyň durnuklylygy üpjün edilen hala-tynda, ilkinji nobatda maýa goýum, innowasion we telekeçilik işini işjeňleşdirmekden, ybarat bolup durýar. Bu maliýe, pul we karz syýasatynyň çäreleri arkaly gazanylýar. Mälim bolşy ýaly, bazar girdejileri paýlamagyň diňe bir ölçegini bazara harytlaryň we hyzmatlaryň, maýalaryň we işçi güýjüniň bäsleşige gatnaşyşynyň jemini ykrar edýär. Döwlet kadalaşdyryşynyň nazaryýetinde we tejribesinde döwlet kadalaşdyryşynyň gurallary möhüm orny eýeleýärler. Onuň gurallarynyň biri bolup, döwlet tarapyndan çykarylýan kanunçylyk we hukuk resminamalary durýar. Bu ýerde, ilkinji nobatda, senagat we bank kanunçylygy göz öňünde tutulýar, onuň kömegi bilen döwlet belli bir gurluşy döwlet kadalaşdyryşynyň milli ulgamlarynyň çäklerini belleýän tarif-gümrük gurallaryny; işçi güýjüni satyn almak-satmak şertlerini we kadalaryny kadalaşdyrýan zähmet kanunçylygyny; şertlerini kadalaşdyrmagy goldamaga synanyşýar. Döwlet kadalaşdyryşynda maddy binýat we möhüm gural bolup döwlet eýeçiligi we döwlet telekeçiligi durýar. Döwlet eýeçiligi döwlet kadalaşdyryşynyň uzak möhletleýin, maksat-laryny gazanmak üçin binýat hökmünde peýdalanylýar. Gurluş maksatlarynyň hataryna ylmy-tehniki ösüşiň (YTÖ) maýany köp talap edýän we töwekgelçilikli ugurlaryny özleşdirmek, täze kärhanalary gurmak we eýýäm hereket edýän kärhanalary pes sebitlere geçirmekligi çözmek degişlidir. Döwlet eýeçiligi durmuş ýagdaýlaryny kadalaşdyrmak üçin peýdalanylýar. Maliýe, pul-karz, senagat, gurluş we ylmy-tehnika syýasaty döwlet kadalaşdyryşynyň guraly bolup çykyş edýär. Senagat, gurluş we ylmy-tehnikanyň kömegi bilen ykdysady ösüşiň, makroykdysady balanslaşdyrmagyň gazanylmagy we höweslen-dirilmegi üpjün edilýär. Daşary ykdysady kadalaşdyryş özünde döwletiň daşary söwda syýasatyny, daşary ýurt pulunyň hümmetiniň dolandyrylyşyny, daşary söwda tarifleriniň, kwotlarynyň, ygtyýarnamalarynyň (lisenziýalarynyň) ulgamyny jemleýär.

# 

# 1.3. Ykdysadyýeti döwlet kadalaşdyryşynyň maksatlary we usullary. Döwletiň roly we wezipesi

Iň umumy görnüşde ykdysasyýeti döwlet kadalaşdyryşynyň baş maksadynyň mydama ykdysady ösüş şertlerinde ykdysady we durmuş durnuklylygyny üpjün etmek, hereket edýän gurluşy pugtalandyrmak, onuň üýtgäp durýan şertlere uýgunlaşmagy bolup durýandygyny aýtmak bolar.

Şu jähtden üç esasy pursady tapawutlandyryp bolar.

1. Bazar ykdysadyýetiniň hereket etmegi üçin hukuk meýdanyny döretmek. Döw-let diňe bir özüňi alyp barşyň kadalaryny işläp taýýarlaman, eýsem, bazaryň subýektleriniň olary ýerine ýetirmeginiň goragynda hem durmalydyr.
2. Ykdysady işlerde bäsleşikli başlangyçlary goldamak, bäsleşige garşy (mysal üçin, monopoliýa) güýçleri çäklendirmek.
3. Makroykdysady ösüşiň esasy wezipelerini çözmek, olar bazar tarapyndan çözül-meýär ýa-da ýeterlik netijeli çözülmeýär, kem-käsleýin, bökdençlik bilen çözül-ýär. Gürrüň ylmy-tehniki ösüşi höweslendirmek hakynda, senagat we gurluş syýasaty hakynda, maýa goýum syýasaty barada, durmuş meselelerini we beýleki meseleleri çözmek barada barýar.

Ykdysadyýeti kadalaşdyrmagyň usullarynyň iki topary bardyr: **gös-göni (administratiw)** we **gytaklaýyn (ykdysady).**

**Birinji topar** önümçilik işlerine, üznüksiz önümçiligiň gös-göni ölçeglerine göni täsir etmäni amala aşyrýar. Gös-göni täsir etmegiň usuly ykdysadyýetiň subýektlerini özbaşdak ykdysady seçip alnyşa esaslanan däl-de, eýsem, döwlet görkezmelerine esaslanýan çözgütleri mejbury kabul edýär. Mysal hökmünde salgytlaryň möçberini, amortizasion tutumlaryň ululygyny, döwlet maýa goýumlary boýunça býujet düzgünlerini atlandyrmak bolar. Gös-göni usullar, köplenç, ykdysady netijeleriň çalt gazanylmagy netijesinde ýokary netijelilige eýedir. Yöne olaryň hem ýetmezçilikleri bardyr. Olar diňe bir gös-göni döwlet çäreleri gönükdirilen agentlere täsir etmek bilen çäklenmän, eýsem, bazar gatnaşyklary bilen baglanyşykly bazaryň subýektlerine hem täsir edýärler. Başgaça aýdanyňda, gös-göni usullar bazar ýagdaýlarynyň tebigy ösüşini bozýarlar.

**Ikinji topar** Gytaklaýyn täsir etmegiň usullary ykdysady gatnaşyklaryň subýektlerini seçip almak üçin artykmaç tutulýan görnüşleri göz öňünde tutmaga mümkinçilik döredýär, ol görnüşler ykdysady syýasatyň maksatlaryna laýyk gelýär. Şunuň ýaly usullara mysal hökmünde maksatnamalaşdyrmagy, bazar ulgamyna ykdysady maglumatlary bermegi görkezmek bolar. Döwlet çäreleriniň kabul edilen pursadynyň arasynda ýüze çykýan belli wagtyň çäkliligi, olara ykdysadyýetiň garaýşy we hojalyk netijelerindäki anyk üýtgemeler gytaklaýyn usullaryň kemçiligi bolup durýar.

Bu ýerde **administratiw** we **ykdysady usullary** tapawutlandyrýarlar.

**Administratiw usullar** gadagan etmek, rugsat bermek, mejbur etmek ýaly usullara bölünýärler we hukuk infrastrukturasynyň üpjünçiligi bilen baglanyşykly kadalaşdyryjy hereketlere esaslanýarlar. Kabul edilýän çäreleriň maksady bazar ykdysadyýetinde belli bir «oýnuň kadalaryny» döretmek. Administratiw we ykdysady usullaryň arasyndaky çäklendirme belli derejede şertlidir. Islendik ykdysady sazlaýjy administratiw usulyň elementlerini özünde jemle-ýändir we tersinedir. Salgyt - ykdysady gural, ýöne ony ulanmak üçin salgyt binýadyny, belli bir derejede salgyt möçberini bellemek barada administratiw çözgüt gerekdir. Nyrhlar gözegçilik-administratiw hereketdir, ýöne ol öndürijiler üçin belli bir ölçegleri, işiň düzgünini döretmegi, haýsydyr bir hojalyk çözgütlerini kabul etmegi belleýär.

**Ykdysady usullar** erkin seçip alşy saklaýarlar we hatda giňeldýärler, sebäbi, adatça, olar telekeçilik işi üçin goşmaça höweslendirmeleri hem döredýärler. Mysal üçin, özüniň bergi-borçlary boýunça döwlet möçberiniň göte-riminiň üýtgedilmegi, süýşürintgileri amatly ýerleşdirmegiň elýeterli görnüşleriniň hataryna ýene-de - döwlet gymmatly kagyzlaryny satmagy ýa-da satyn almagy goşýar.